KIRJALLINEN KYSYMYS E-1241/01 esittäjä(t): Juan Naranjo Escobar (PPE-DE) komissiolle. Yksityisautoilun vähentäminen kaupungeissa.



Virallinen lehti nro 350 E , 11/12/2001 s. 0098 - 0099



KIRJALLINEN KYSYMYS E-1241/01 esittäjä(t): Juan Naranjo Escobar (PPE-DE) komissiolle (26. huhtikuuta 2001) Aihe: Yksityisautoilun vähentäminen kaupungeissa Euroopan unionin mielestä yksityisautoilua olisi vähennettävä Euroopassa. Ympäristöstä vastaava komission jäsen Margot Wallström ja useiden Euroopan maiden ministerit esittelivät äskettäin Madridissa kampanjan Euroopan autottomasta päivästä, jota vietetään 22. syyskuuta 2001 ja johon Euroopan komission investoi miljoona euroa. Tämän vuoden autottomalla päivällä uskotaan olevan suuremmat vaikutukset, koska tähän mennessä kaksi uutta maata (Alankomaat ja Unkari) ovat päättäneet liittyä mukaan aloitteeseen. Aikomuksena on myös kutsua EU:n ulkopuolisia maita mukaan. Tällaiset aloitteet ovat osa toimia, joita EU:ssa on toteutettava ilmastomuutoksen vaikutusten torjumiseksi, mutta ne tuntuvat kuitenkin riittämättömiltä. Mitä muita aloitteita komissiolla on tämän vuoksi suunnitteilla jarruttamaan ympäristön heikentymistä, joka näyttää menevän eteenpäin vääjäämättömällä tavalla? Onko komissiolla suunnitteilla muita toimia, joilla tuetaan julkisten tai vähemmän saastuttavien liikennevälineiden suosimista? Margot Wallströmin komission puolesta antama vastaus (21. kesäkuuta 2001) Tässä yhteydessä toiminnan kantava periaate on integroida ympäristökysymykset alakohtaisiin politiikkoihin, jotta saavutetaan kestävä kehitys (Amsterdamin sopimuksen 6 artikla). Liikennealalla tätä prosessia tukee yhdistetty liikenne- ja ympäristöasiantuntijaryhmä, jonka puheenjohtajana toimivat yhdessä energian ja liikenteen sekä ympäristöasioiden pääosastot. Asiantuntijaryhmä on tuottanut analyysin ja toimintasuositukset liikenneasioiden neuvoston integrointistrategiaa varten. Viimeisin raportti on saatavissa Internetistä(1). Pyrittäessä siirtymään julkisten liikennevälineiden ja muiden vähemmän saastuttavien liikennemuotojen käyttöön on erotettava toisistaan kaupunkiliikenne ja kaupunkien välinen liikenne. Jälkimmäisen suhteen hiljattain annetun rautatiepaketin(2) toteuttaminen auttanee komission ilmoittaman tavoitteen rautatieliikenteen elvyttämisen saavuttamisessa. Komissiolta on valmistumassa yhteisen liikennepolitiikan valkoinen kirja, jossa esitetään alaan liittyviä lisätoimia. Kaupunkiliikenteen suhteen toissijaisuusperiaate rajoittaa komission toimivaltaa. Komissio voi kuitenkin kampanjoida autottoman päivän avulla. Toimiin kuuluu myös kaupunkiliikenteen parhaiden käytänteiden vaihtaminen(3) ja demonstraatiohankkeiden rahoitus Civitas-aloitteen (City-Vitality-Sustainability)(4) kautta. Komission kantaa kaupunkiliikenteeseen esitellään myös tulevassa vaihtoehtoisia polttoaineita koskevassa tiedonannossa, jonka sisältämässä direktiiviehdotuksessa säädetään biopolttoaineiden prosentuaalisesta käytöstä, ja vuoden 2001 lopulla esitettävässä puhdasta kaupunkiliikennettä koskevassa tiedonannossa. (1) http://europa.eu.int/comm/environment/trans/. (2) EYVL L 75, 15.3.2001. (3) http://www.eltis.org/. (4) http://europa.eu.int/comm/energy_transport/en/cut_en/cut_civitas_en.html.